b'\n_START_ARTICLE_\nValdur Lahtvee\n_START_PARAGRAPH_\nValdur Lahtvee (s\xc3\xbcndinud 19. jaanuaril 1958 Antslas) on Eesti keskkonnaspetsialist ja poliitik. _NEWLINE_Ta l\xc3\xb5petas Eesti P\xc3\xb5llumajanduse Akadeemia 1981. aastal metsamajanduse insenerina.\n_START_SECTION_\nT\xc3\xb6\xc3\xb6\n_START_PARAGRAPH_\nValdur Lahtvee on t\xc3\xb6\xc3\xb6tanud \xc3\xbcle 30 aasta keskkonnakaitsega seotud ametikohtadel nii mittetulundus-, riigi- kui ka erasektoris strateegilise planeerimise, keskkonnam\xc3\xb5ju hindamise, keskkonnaauditite, s\xc3\xa4\xc3\xa4stva tootmise ja tarbimise, keskkonnajuhtimise s\xc3\xbcsteemide rakendamise alal ning keskkonnahariduse ja -teadlikkuse arendamise heaks, sh Eesti Energia keskkonnajuhina ja S\xc3\xa4\xc3\xa4stva Eesti Instituudi direktorina. 2017. aastast t\xc3\xb6\xc3\xb6tab L\xc3\xa4\xc3\xa4nemeremaade N\xc3\xb5ukogu alalises sekretariaadis poliitikan\xc3\xb5unikuna. On MT\xc3\x9c Eesti Rooma Klubi liige.\n_START_SECTION_\nPoliitiline tegevus\n_START_PARAGRAPH_\nValdur Lahtvee oli erakonna Eesti Rohelised liige. Kandideeris 1995. aastal VIII Riigikogusse Eesti Roheliste ja Eesti Rojalistliku Partei moodustatud valimisliidu Neljas J\xc3\xb5ud nimekirjas, kuid ei osutunud valituks._NEWLINE_Roheliste taastulekul poliitikasse oli Rohelise erakonna algatusgrupi (REAG) juhatuse liige. Ta on olnud Erakonna Eestimaa Rohelised eestk\xc3\xb5neleja. _NEWLINE_Lahtvee kandideeris 2007. aasta Riigikogu valimistel, sai 475 h\xc3\xa4\xc3\xa4lt ning osutus valituks._NEWLINE_XI Riigikogu koosseisus oli ta Erakonna Eestimaa Rohelised fraktsiooni esimees ja Riigikogu v\xc3\xa4liskomisjoni liige. _NEWLINE_Ta kandideeris 2011. aasta Riigikogu valimistel, sai 457 h\xc3\xa4\xc3\xa4lt ega osutunud valituks.'